SKRIFTLIG FORESPØRGSEL E-1019/02

af Charles Tannock (PPE-DE) til Kommissionen

(12. april 2002)

Om: Regionalpolitik navnlig vedrørende Slovakiet og andre ansøgerlande

En række medlemsstater er konstitutionelle monarkier, og en række medlemsstater er republikker. Begge styreformer er helt i overensstemmelse med de europæiske traktater.

På samme måde har visse medlemsstater, bl.a. Tyskland og Spanien, valgt i deres forfatninger at formalisere en stærk regionsstruktur, medens andre bl.a. Frankrig og Det Forenede Kongerige har foretrukket af opretholde mere traditionelle, centraliserede strukturer. Det drejer sig om nationale valg, hvor Portugal for eksempel for flere år siden valgte en stærkere regionstruktur ved en folkeafstemning.

Der har i den seneste tid været forlydender fremme om, at den slovakiske premierminister, Mikulás Dzurinda, har fortalt det slovakiske folk, at forberedelse til optagelse i Den Europæiske Union, ikke blot kræver oprettelse af territoriale enheder (NUTS) med henblik på ydelse og fordeling af strukturmidler, i overensstemmelse med gældende fællesskabslovgivning, men også oprettelse af regionale regeringsenheder. Kan Kommissionen bekræfte, om disse forlydender er korrekte og i bekræftende fald om Kommissionen på nogen måde over for Dzurinda eller lederen af noget andet ansøgerland har antydet, at dette skulle være tilfældet?

Det Forenede Kongerige er med en befolkning på tres millioner opdelt i ti regioner (men ikke i ti regionale regeringsenheder). Kan Kommissionen med hensyn til kravene om territoriale enheder oplyse, om den mener, at Slovakiets nationale territorium med en befolkning på kun fem en halv millioner, kunne tælle som en region i overensstemmelse med gældende fællesskabsret, og oplyse hvor stort et område og hvor stor en befolkning, den mener er optimal for en region i henhold til NUTS-klassificeringerne?

Svar afgivet på Kommissionens vegne af Michel Barnier

(6. juni 2002)

Decentralisering og intern politisk og administrativ organisation i medlemsstaterne er spørgsmål, der henhører under medlemsstaterne selv. Kommissionen har på intet tidspunkt foreslået nogen kandidatlande at etablere regionale regeringer.

I EU er det imidlertid nødvendigt med en hensigtsmæssig ramme baseret på objektive statistiske kriterier for gennemføre regionalpolitikken, som finansieres af strukturfondene. Nomenklaturen for statistiske territoriale enheder (NUTS) er udarbejdet af Kommissionen som et ensartet og sammenhængende klassifikationssystem, der gør det muligt at opstille sammenlignelige statistikker for EU's regioner. Nomenklaturen har været anvendt siden 1989 for objektivt at kunne identificere trængende regioner ved fordelingen af EU-støtten.

Ifølge Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) er de regioner, der i perioden 2000-2006 kan modtage støtte i henhold til mål 1, således NUTS II-regionerne (dvs. regioner med et BNP pr. indbygger på under 75 % af gennemsnittet for Fællesskabet). Forvaltningsmyndighederne udpeges af medlemsstaten på nationalt, regionalt eller lokalt plan.

For at sikre et klart og gennemsigtigt juridisk grundlag vedtog Kommissionen den 14. februar 2001 et forslag til Europa-Parlamentets og Rådets forordning om indførelse af en fælles nomenklatur for statistiske territoriale enheder (NUTS)(2), som Europa-Parlamentet har behandlet i en betænkning, og som i øjeblikket er under drøftelse i Rådet. I forslaget til forordning sættes de territoriale enheders gennemsnitlige størrelse på NUTS II-niveau til mellem 800 000 og 3 mio. indbyggere.

Overførslen af NUTS-nomenklaturen til ansøgerlandene er fastlagt efter aftale mellem de pågældende lande og Kommissionen. I denne forbindelse anses hele Slovakiets territorium for en region på NUTS I-niveau. Fire territoriale enheder kategoriseres som NUTS II-regioner.

(1) EFT L 161 af 26.6.1999.

(2) EFT C 180 E af 26.6.2001.